**OBJAVA ZA MEDIJE**

**Kolektivno pregovaranje i dohodovna nejednakost**

*Zagreb, 25. listopada 2023.**– Međunarodna organizacija rada ističe da uspješno kolektivno pregovaranje može pridonijeti smanjenju dohodovne nejednakosti u društvu. U Hrvatskoj se socijalnim dijalogom između poslodavaca i sindikata učinilo vrlo malo po tom pitanju, a najvažniji su razlozi za to niska razina njihovog međusobnoga povjerenja te nedostatak kapaciteta, volje i upornosti socijalnih partnera.*

U novom broju [Osvrta Instituta za javne financije](https://repozitorij.ijf.hr/islandora/object/ijf:897), **Predrag Bejaković**, **Marijana Bađun** i **Martina Pezer** obrazlažu zašto u Hrvatskoj opada broj članova sindikata, analiziraju pokrivenost kolektivnim ugovorima, navode slabosti sustava kolektivnoga pregovaranja te nude preporuke za njegovo poboljšanje.

Do 2009. u Hrvatskoj je sindikalna gustoća (udio članova sindikata u ukupnom broju zaposlenih) bila uglavnom stabilna i iznosila oko 35 %. Od početka gospodarske krize 2009. članstvo se u sindikatima smanjilo – uz značajne razlike između javnoga i privatnoga sektora. Dok je članstvo u sindikatima u javnom sektoru stabilno (iznad 50 %), članstvo u privatnom sektoru kontinuirano opada i iznosi oko   
12 %. Sindikalna gustoća do danas se sveukupno smanjila na oko 18 %. Razlozi za takvo smanjenje su brojni:a) zaposlenost u malim i srednjim privatnim tvrtkama raste; b) klasična industrija s brojnim članovima sindikata nestaje; c) mlađi zaposlenici manje su zainteresirani za članstvo i mnogi od njih imaju ugovore na određeno vrijeme; e) sve veći broj ljudi radi na projektima i mrežnim platformama; f) raste samozapošljavanje i rad preko agencija za privremeno zapošljavanje, itd.

U Hrvatskoj je polovina zaposlenih obuhvaćena kolektivnim ugovorima, no također postoji veliki jaz između javnoga i privatnoga sektora. U javnome je sektoru pokrivenost gotovo 90 % dok u privatnome iznosi oko 36 %, uz značajne razlike s obzirom na gospodarsku djelatnost i veličinu poduzeća. Smanjenju nejednakosti gotovo isključivo doprinose granski kolektivni ugovori koji određuju najnižu plaću za pojedina pomoćna zanimanja višu od minimalne plaće propisane nacionalnim zakonodavstvom. Granskim su ugovorima obuhvaćene samo dvije djelatnosti – građevinarstvo i djelatnost pružanja smještaja te pripreme i usluživanja hrane – i odnose se na sve zaposlene u njima.

U kolektivnome pregovaranju u Hrvatskoj ne posvećuje se dovoljno pažnje redistributivnoj politici, zaštiti na radu, zaštiti dostojanstva radnika i mobilnosti radne snage. Postoji velika segmentacija tržišta rada s obzirom na obrasce i ulogu kolektivnoga pregovaranja te nedostaje konzistentan i široko prihvaćen sustav usklađivanja osnovice plaće i drugih materijalnih prava s makroekonomskim kretanjima i pokazateljima uspješnosti poslovanja poduzeća. Postojeće su institucije slabe, dok je regulatorni okvir sklon stalnim promjenama, što uzrokuje pravnu nestabilnost.

Kako bi kolektivno pregovaranje u Hrvatskoj imalo veću ulogu u ublažavanju dohodovne nejednakosti, potrebno je jačati kapacitet socijalnih partnera i razvijati pregovore na sektorskoj razini. Važno je sustavno poticati i razvijati svijest i aktivnosti socijalnih partnera o temi dohodovne nejednakosti. Potrebno je unaprjeđivati suradnju između sindikata i HUP-a, uključujući HUP-ove granske udruge, što u prvom redu zahtijeva jačanje međusobnoga povjerenja. Također je važno postići veću koordiniranost u radu sindikata. Vlada pak mora prihvatiti kolektivno pregovaranje kao važan instrument rješavanja problema na tržištu rada te predložiti institucionalni okvir kojim se potiče njegov razvoj. Potrebno je osnažiti ulogu i značaj Gospodarsko-socijalnog vijeća, dok bi obrazovanje, zaštita na radu i mobilnost radnika trebali dobiti na većoj važnosti u pregovorima. Konačno, nužno je razvijati stabilan sustav praćenja podataka vezanih uz kolektivno pregovaranje i industrijske odnose.

U [Osvrtima](https://www.ijf.hr/hr/publikacije/casopisi/osvrti-instituta-za-javne-financije/) istraživači Instituta za javne financije komentiraju aktualna fiskalna zbivanja i analiziraju teme iz područja javnih financija i ekonomike javnog sektora, a namijenjeni su zainteresiranoj javnosti i medijima.

**Kontakt:**

Institut za javne financije

E: [ured@ijf.hr](mailto:ured@ijf.hr) / T: 01/ 4886-444

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [Newsletter](https://www.ijf.hr/hr/publikacije/casopisi/newsletter/) i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.